
[bookmark: _Toc240888969]Velkommen til oss i Minken barnehage!

Et godt sted å være, et godt sted å lære.
Vi er sammen om en god barndom!

Årsplan 2026/2027

Med årsplanen vil vi vise hvordan vi jobber for å oppfylle kravene i Lov om barnehager, Rammeplanen og egne satsningsområder. Årsplanen utarbeides om våren, og godkjennes deretter av barnehagens styre. Planen gjelder fra høsten 2026 til juli 2027. 

I Minken barnehage jobber personalet kontinuerlig for at alle barn skal oppleve et trygt og inkluderende miljø, fritt for mobbing og utestenging. Barna skal møtes av kompetente voksne, som har fokus på hvert enkelt barns utvikling. 
Vi skal lære barna gode verdier og vi skal være til stede i barnas hverdag. Vi skal være imøtekommende for barns ønsker og dermed bidra til at barna får medvirke i sin egen hverdag. Vi skal være omsorgsfulle og trygge voksne, som oppfordrer til lek, læring og mestring. Vi skal også bygge relasjoner og vennskap, og være et støttende stillas for barna i ulike lærings- og hverdagssituasjoner. 
[bookmark: _Toc240888970]Litt om barnehagen vår: 

Minken barnehage A.S startet opp 15. september 1991. Selskapet er dannet som et aksjeselskap, der foreldrene er aksjonærer. 
Barnehagen ligger lokalisert i Nebbestølen i Fyllingsdalen, i sokkeletasjen i en boligblokk i Minken borettslag. Vi disponerer uteområdet på fremsiden av blokken, og vi benytter oss av barnehagens nærområde på turdager og lignende. Vi benytter oss også av kulturelle tilbud, som biblioteket på Oasen eller Barnas kulturhus i Bergen sentrum.
I barnehagen er vi 12 ansatte, og inntil 40 barn fordelt på 3 avdelinger.

Barnehagens åpningstid er fra 07.30 til 16.30. 
Om sommeren er barnehagen stengt 3 uker i juli; uke 28, 29, og 30. 
I romjulen er barnehagen åpen fra kl. 09.00 – 15.00.
Onsdag før påske stenger barnehagen kl. 14.00. 

I forhold til sommerferie, påske og romjul, får foreldrene utlevert påmeldingsskjema for hvilke dager barna kommer og hvilke dager de skal ha ferie. 
Denne påmeldingen er bindende og kan ikke endres i ettertid. Påmeldingsskjema sendes ut med tanke på avvikling av personalets ferie. Vi trenger å vite antall barn som kommer, for å kunne avvikle ferien på en forsvarlig måte med tanke på bemanning. I noen tilfeller må vi leie inn vikar fra vikarbyrå for å få avviklet personalets ferie. 
Det er dyrt å bruke vikarbyrå, så derfor ber vi om at dere følger påmeldingen sånn at vi ikke leier inn vikarer unødvendig.        



[bookmark: _Toc442613205][bookmark: _Toc93912114][bookmark: _Toc240888971]Samarbeidsutvalg og barnehagens styre.

Barnehagens styre er det øverste ledd i barnehagen, som har den avgjørende myndighet. Styret har to funksjoner. Foruten å være den øverste myndighet, er styret barnehagens samarbeidsutvalg. Samarbeidsutvalget sin oppgave er å behandle saker som er viktig for barnehagens innhold og virksomhet, og fastsette en årsplan for det pedagogiske arbeidet.
Medlemmene til barnehagens styre/ samarbeidsutvalg velges på generalforsamlingen i juni, hvor foreldrene kan delta. De som ikke deltar, leverer fullmakt til styrets leder eller en   aksjonær med stemmerett.
[bookmark: _Toc93912115]
[bookmark: _Toc240888972]Styret i Minken barnehage: 

Styreleder: Isabell Sekkingstad	
Styremedlem: Elisabeth Gjerde Svanevik
Styremedlem: Nina Elisabeth Jacobsen
Styremedlem: Kjartan Refvik
Styremedlem: Mona Rasmussen – ansattes representant 
Styremedlem: Mette Johannesen – ansattes representant
Varamedlem: Karl Andreas Turøy
 
Styret / samarbeidsutvalget har 4 – 6 møter hvert barnehageår, hvor det diskuteres og legges føringer for barnehagens drift.      
                 
[bookmark: _Toc240888973]Verdt å vite om hverdagen i Minken barnehage 

Avdelingene i Minken barnehage heter Rødkløver, Smørblomst og Blåklokken. 
Rødkløver er en avdeling med plass til 9 barn i alderen 1-2 år. 
Smørblomst er en avdeling med plass til 12 barn i alderen 1 - 3 år.
Blåklokken er en avdeling med plass til 18 barn i alderen 3-6 år. 

[bookmark: _Toc240888974][bookmark: _Toc93912111]Ansatte:

[bookmark: _Toc240888975]Rødkløver
Pedagogisk medarbeider: Lene Styrmoe Rugaard  
Barne- og ungdomsarbeider: Anette Sevil Pettersen  
Pedagogisk leder: Vilde Andersen   
 


[bookmark: _Toc240888976][bookmark: _Toc93912112]Smørblomst
Pedagogisk medarbeider: Kate Vitola
Barne- og ungdomsarbeider: Liv Christine Klem Rønning
Barnehagelærer – Leon Tolboe Kristoffersen   
Pedagogisk leder: Mona Rasmussen  
  
[bookmark: _Toc240888977]Blåklokken
Pedagogisk medarbeider: Unnhild Larsen 
[bookmark: _Toc93912113]Barne- og ungdomsarbeider: Laila Nordal
Barnehagelærer: Remi Lerøy - Mikkelsen     
Pedagogisk leder: Mette Johannessen  

Styrer: Hellbjørg Berge   

Ved behov for vikar brukes vikarbyrå eller egne faste vikarer. Alle vikarer har levert godkjent politiattest og taushetserklæring. 

E-post og SMS er vår kommunikasjonskanal til foreldre. Adresse og telefonnummer til barnehagen og de ulike avdelingene får dere ved oppstart.

[bookmark: _Toc240888978]Taushetsplikt: 

Alle ansatte i Minken har taushetsplikt overfor barna og deres familie. Taushetsplikt innebærer å hindre at andre får kjennskap til taushetsbelagte opplysninger, jf. Lov om barnehager §44. Dette betyr ikke bare en plikt til å tie, men også en aktiv plikt til å hindre andre i å få tilgang til taushetsbelagt informasjon        
       
[bookmark: _Toc240888979]Opplysningsplikt: 

Alle ansatte i barnehagen har en plikt til å følge med og sørge for at alle barn har det trygt og godt. Barnehageeier og styrer er ansvarlig for at alle ansatte kjenner til regelverket og rutiner rundt meldeplikten til barnevernet.
Alle ansatte i Minken barnehage har opplysningsplikt til kommunal helse og omsorgstjeneste og sosialtjenesten, jf. Lov om barnehager, §45, og opplysningsplikt til barnevernet jf. Lov om barnehager §46. 




[bookmark: _Toc240888980]Politiattest: 

Alle ansatte i barnehagen, både faste og midlertidige, skal legge frem politiattest, jf. Lov om barnehager §30.
Barnehageeier og kommunen som barnehagemyndighet kan kreve politiattest som nevnt i første ledd for andre personer som regelmessig oppholder seg i barnehagen eller har vesentlig innflytelse på barnehagens drift.
Personer som er dømt for seksuelle overgrep mot mindreårige er utelukket fra ansettelse i barnehager. 

[bookmark: _Toc240888981]Foreldrebetaling: 

Regjeringen fastsetter hvert år en maksimalpris, et øvre tak for hvor mye foreldre må betale for en barnehageplass.
Minken barnehage følger fastsatt makspris. 
Fra 1. august 2025 koster en barnehageplass kr 1200,- pr måned. 
Barnehagen serverer et måltid med frukt og grønnsaker hver dag. For dette betales det i tillegg 120 kr pr. barn, pr. måned. 

[bookmark: _Toc240888982]Søskenmoderasjon

Foreldre med flere enn ett barn i barnehage får søskenmoderasjon. Søskenmoderasjon i barnehage blir regnet ut etter hvilken plasstype det enkelte barn har. Den blir beregnet slik:
· For første barn må du betale vanlig pris.
· For barn nummer to får du 30 prosent søskenmoderasjon.
· For barn nummer tre eller flere, får du 100 prosent søskenmoderasjon.
Du trenger ikke søke om søskenmoderasjon, den blir beregnet automatisk. Søsken må bo i samme husholdning. Ordningen er ikke inntektsbasert.


For andre typer moderasjoner, finner dere informasjon på Bergen kommune sin hjemmeside:

Bergen kommune - Søketreff for betaling barnehageplass



[bookmark: _Toc240888983]Foreldresamarbeid: 

Vi ønsker å ha et godt og nært samarbeid med foreldrene, og har daglig kontakt med dere i hente- og bringesituasjoner. Vi er opptatt av å ha god dialog, og at vi skal ha et gjensidig samarbeid rundt hvert enkelt barn. I en hente- og bringesituasjon utveksler vi informasjon vedr. for eksempel hvordan dagen eller natten har vært, og vi gir og får opplysninger som er viktig for å kunne møte barnet på en best mulig måte. 

Et godt foreldresamarbeid etableres allerede før barnet begynner i barnehagen, ved at vi inviterer dere til en besøksdag. 
Noen uker før oppstart vil dere få tilbud om å komme på besøk til oss. På besøksdagen er dere sammen med oss en liten stund enten inne eller ute, og vi gjennomfører dagen som vi pleier uten noen tilrettelegginger. På besøksdagen vil dere få hilse på personalet, gjøre dere kjent på avdelingen og på barnehagens område. Ønsker dere å komme på besøk flere ganger, er dere velkommen til å kontakte enten styrer eller pedagogisk leder for videre avtale. 

I forbindelse med oppstart i barnehagen avholdes det, sammen med foreldre og pedagogisk leder, en oppstarts-samtale etter ca.  1-2 uker. Her diskuterer vi tilvenningsperioden, og det utveksles praktisk informasjon fra begge parter. 
En gang i året avholdes ordinær foreldresamtale sammen med pedagogisk leder, ellers hyppigere ved behov.

I løpet av høsten inviterer vi til foreldremøte, hvor det er ønskelig at så mange foreldre som mulig deltar. Foreldremøtene gjennomføres både felles for hele barnehagen, men også avdelingsvis. Noen foreldremøter gjennomføres i fellesskap av en foredragsholder, dersom vi er så heldig å få tilbud om det.

[bookmark: _Toc240888984]Tilvenning: 

Barnehagestart er en spennende tid for både barn og foreldre, og vårt mål er å gjøre overgangen fra hjem til barnehage så trygg som mulig. Vi skal, i samarbeid med foreldre, legge til rette for at barnet skal få en trygg og god start i barnehagen vår. Vi vil tilpasse rutiner, og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn. 
I Rammeplanen står det at når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære. (Rammeplanen 2017, s. 33)
Hvert barn er unikt og har ulik oppfattelse av det å begynne i barnehage. 

I vår barnehage har vi 3 avdelinger med ulik aldersgruppe, og avdelingene tilrettelegger tilvenningen på ulik måte. Dette vil dere få mer utfyllende informasjon om første dag i barnehagen. 

Første dag i barnehagen blir barn og foreldre mottatt av sin kontaktperson, som skal ha ansvaret for barnets tilvenning. Tidspunkt for oppmøte blir nevnt i velkomstbrevet som mottas før oppstart. Denne dagen kan dere være i barnehagen i 1-2 timer, og foreldre skal være sammen med barnet hele tiden.  Vi tilrettelegger for at dere skal være sammen med barnets kontaktperson, og 1-3 andre barn, inne på avdelingen. På denne måten blir det en rolig start, og vi har god mulighet for dialog rundt barnet og barnehagens hverdag. Første dag legger vi vekt på å bli kjent, og barnet får utforske og se seg rundt på avdelingen. Videre tilvenning avtales med barnets kontaktperson. 
I avskjed med barnet er det viktig å være kort og konkret, forklare barnet at nå skal du gå, men at du kommer tilbake og henter om en stund. Si «hade», og gå ut av rommet. Dette kan føles både hardt og brutalt, men av erfaring så vet vi at en kort avskjed er til det beste for barnet. 
Det er lurt å sette av god tid til tilvenning. Noen barn viser trygghet bare noen dager etter oppstart, mens andre barn trenger mer tid før de føler seg trygge nok i barnehagen til at foreldrene kan trekke seg unna. Husk at alle barn reagerer ulikt på overganger, og at alle reaksjoner er normale. 
I tilvenningsperioden får foreldre fortløpende oppdateringer via SMS om hvordan barnet har det i barnehagen. Er du utrygg på noe eller ønsker en ekstra oppdatering, er du velkommen til å enten sende oss en SMS eller ringe avdelingen. Å trygge deg som forelder, er den beste måten å trygge barnet på. 

Barnehagen tar seg av tilvenning og overganger innad i barnehagen. Overgangen fra barnehage til skole kan dere lese mer utfyllende om i langtidsplanen på side 34.   
	                                           
[bookmark: _Toc240888985]Mat: 

Å tilberede måltider i barnehage stjeler både tid og voksenressurser fra barna på avdelingen. I Minken barnehage ønsker vi å bruke alle voksenressurser på avdelingen, og har derfor, i samarbeid med barnehagens styre, bestemt at barna skal ha med seg matpakke til frokost og lunsj hjemmefra. Barnehagen serverer lettmelk og havremelk til frokost og lunsj, og et fruktmåltid klokken 14.30.
Vi oppfordrer foreldre til å lage gode og næringsrike matpakker, for eksempel med innhold av frukt og grønt, brødskiver med pålegg, omelett, egg eller middagsrester. 
Vi ønsker ikke at barna har med seg kaker, boller og lignende – eller andre matvarer som gir barna kortvarig energi og ingen energi som varer over tid. 
Drikkeflaske med vann tas med hjemmefra. 
Husk å merke flasken og matpakken med navn. Flasker og matposer tas med hjem for vask hver ettermiddag.

Noen ganger gjør vi unntak i forbindelse med matservering. Ved enkelte tilfeller, som for eksempel markering av 17. mai eller barnehagens bursdag, serverer vi mat. Dette vil stå nærmere forklart på månedsbrevet for den aktuelle dagen.

             
[bookmark: _Toc240888986]Fravær/sykdom: 

Vi ønsker at foreldre gir oss beskjed dersom barnet er sykt eller skal ha fri. Dette kan gjøres via SMS eller ved å ringe til din avdeling sin mobiltelefon. Sykt barn må holdes hjemme til eventuell smittefare er over. Ved omgangssyke/oppkast/diaré gjelder 48 timers regel: barnet må være hjemme fra barnehagen i 48 timer etter siste oppkast/diaré. 
Ved feber anbefaler vi at barnet har en feberfri dag hjemme før de kommer tilbake til barnehagen. Se på barnets allmenntilstand når du vurderer om barnet er i form til å gå i barnehagen igjen etter feber/infeksjon, og husk at det krever mer av barnet å være i barnehagen enn å være hjemme. 


[bookmark: _Toc240888987]Garderobe og klær: 

Alle barn har utetid hver dag. Det er viktig at barna har det de trenger av klær og utstyr for alle slags typer vær og temperatur. Husk også tilstrekkelig med skiftetøy.
Barn som bruker bleie, må ha med bleier hjemmefra. 
[bookmark: _Toc93912131]Vi lærer barna å rydde etter seg i garderoben, og ønsker at også foreldre bidrar til å holde orden og system i garderoben. Husk å merke alle klær og sko med barnets navn. Foreldrene har ansvar for å sjekke over barnets tøy, og ta med våte klær og sko hjem til tørk. 






[bookmark: _Toc240888988]Barnas bursdag: 

Vi markerer alle barns bursdag i barnehagen. Det gjør vi ved at vi gjør litt ekstra stas på bursdagsbarnet; vi henger opp flagg og bursdagsplakat, barnet får krone og egen bursdagssamling. 
Samlingsstunden avsluttes med en aktivitet i form av disco, stol-leken eller lignende. Foreldre tar ikke med noe til barnets bursdag.

Noen barn har begynt med bursdagsselskap hjemme, og noen foreldre velger å legge invitasjoner til bursdag i barnehagens garderobe. Når det gjelder invitasjoner til bursdager ønsker vi at enten alle barn som er født det samme året blir invitert, eller at alle på avdelingen blir invitert. Det er de voksne sitt ansvar og sørge for at alle barn blir invitert og ivaretatt, og at ingen barn blir holdt utenfor. 

[bookmark: _Toc240888989]Dugnad: 

Det avholdes dugnad i barnehagen 2 ganger i løpet av barnehageåret. På dugnad gjennomføres ulike praktiske oppgaver vi ikke rekker å gjøre i hverdagen, som for eksempel nedvask, rydding, maling, sortering, og diverse utearbeid som rydding av lekeskur, vasking av leker og lignende. Vår erfaring er at dugnad er en fin arena for å bli bedre kjent med både oss i personalet og med andre foreldre, så vi setter stor pris på om dere foreldre ønsker å delta på dugnad sammen med oss!

[bookmark: _Toc240888990]Temaarbeid 2026/2027
Jorden vår
De små oppdagelsene av naturen
Når vi velger tema for året, er det viktig å velge et tema som kan engasjere barn i ulike aldre og på ulike utviklingsnivå. Temaet skal kunne følge barna gjennom hele barnehageåret, gi rom for lek, undring og utforsking, og være forankret i Rammeplan for barnehagen.
I barnehageåret 2026/2027 ønsker vi i Minken barnehage å arbeide med temaet Jorden.
Jorden rommer alt rundt oss – naturen, årstidene, været, planter, dyr, mennesker og miljøet vi lever i. Temaet gir barna mulighet til å utforske verden gjennom sansene, kroppen, leken og nysgjerrigheten. Gjennom opplevelser, erfaringer og utforsking ønsker vi å legge grunnlaget for naturglede, undring og respekt for livet på jorden.
Barna skal få oppleve at naturen er en arena for lek, læring og mestring. De skal få oppleve hvordan naturen forandrer seg gjennom året og bli kjent med dyr, planter og livet rundt oss. Vi ønsker at barna skal bli kjent med naturen rundt seg og oppleve glede ved å utforske den sammen med andre.
Temaet vil bli tilpasset barnas alder, interesser og utviklingsnivå. De ulike avdelingene vil arbeide med temaet på ulike måter gjennom lek, utforsking, samtaler, litteratur, kreative uttrykk, musikk, turer og hverdagsopplevelser. Barnas medvirkning og nysgjerrighet vil være et viktig utgangspunkt for hvordan temaarbeidet utvikler seg gjennom året. I arbeid med tema er det viktig for oss at det skal gi mening for barna. 
Rammeplanen sier:
"Barnehagen skal bidra til at barna opplever tilhørighet til naturen, får erfaringer med naturen og utvikler forståelse for at vi er avhengige av naturen. Barna skal få oppleve naturen som en arena for lek og læring, og barnehagen skal legge til rette for at barna kan bli glade i naturen og få erfaringer med å ta vare på den."
(Rammeplan for barnehagen, 2017, s. 52)
Gjennom arbeidet med temaet Jorden skal vi bidra til at barna:
· opplever glede, undring og mestring gjennom lek og utforsking
· blir kjent med naturens mangfold, årstidene og miljøet rundt seg
· utvikler nysgjerrighet, språk og begrepsforståelse gjennom felles opplevelser og samtaler
· får erfaringer med å ta vare på naturen og vise respekt for alt levende
· opplever fellesskap, medvirkning og tilhørighet i utforskingen av verden rundt seg får varierte erfaringer som stimulerer til lek, læring og videre utforsking.

Gjennom temaarbeidet vil barna også tilegne seg gode språklige ferdigheter. Barna vil også utvikle sosial kompetanse gjennom leke- og formingsaktiviteter tilknyttet tema. Vår viktigste jobb er at alle barna er inkludert og en del av gruppen, avdelingen og barnehagen. Vi må være oppmerksomme på barnas signaler og gi dem positive tilbakemeldinger. Vi skal observere barnas ulike aktiviteter og hjelpe barna i å bygge relasjoner til andre barn.

Temaarbeidet er knyttet opp mot rammeplanen, og gjennom arbeidet vårt skal vi sørge for at vi inkluderer alle 7 fagområder, der vi setter opp mål, delmål og metode for hver enkelt aldersgruppe. Dette står beskrevet i langtidsplanen, på side 10.

Tidlig og god språkstimulering er en viktig del av barnehagens innhold. I Rammeplanen for barnehager står det: 

” Barnehagen skal være bevisst på at kommunikasjon og språk påvirker og påvirkes av alle sider ved barnets utvikling” -Rammeplanen for barnehager 2017

Personalet har ansvar for å inkludere alle barn i aktiviteter, uavhengig av alder og språklig mestring. Barnehagen skal legge til rette for at alle barn får varierte og positive erfaringer ved å bruke språket som kommunikasjonsmiddel, som redskap for egne tanker og for å uttrykke egne meninger og følelser. 

I dag bruker mange barn flere språk samtidig. Vi skal støtte barna når de bruker morsmålet sitt, samtidig som vi arbeider for å fremme barnas norskspråklige kompetanse. 
Alle barn lærer morsmålet sitt først. God språkforståelse på morsmål er avgjørende for å lære seg flere språk. 
Det anbefales at foreldre bruker sitt morsmål sammen med barna, nettopp for å hjelpe barna til å danne et godt grunnlag for å kunne tilegne seg et nytt språk senere.  
Et godt samarbeid mellom barnehage og hjem er avgjørende for å støtte barnas språklige kompetanse. 

Rødkløver, Smørblomst og Blåklokken har samme hovedtema og utgangspunkt. Vi velger ulike arbeidsmetoder og innfallsvinkler tilpasset etter barnas interesser og behov, alder og modning. Vi lager planer for de ulike aldersgruppene, der vi beskriver hovedmål, delmål og metode. Progresjon handler om utvikling, og barnehagen har ansvar for at hvert enkelt barn lærer, utvikler seg og opplever fremgang. Personalet skal legge til rette for progresjon gjennom valg av pedagogisk innhold. Vi skal oppdage, følge opp og utvide det barna allerede er opptatt av. Vårt hovedansvar er at alle barn i alle aldre får varierte leke-, aktivitets- og læringsmuligheter. 




[bookmark: _Toc240888991]Temaarbeid på Rødkløver
På Rødkløver starter vi barnehageåret rolig og tilpasset de yngste barna. Vi bruker god tid på å skape trygghet og etablere gode relasjoner mellom barn og voksne. I denne fasen er det viktig at barna får tid til å bli kjent med barnegruppen, de voksne og hverdagen i barnehagen. Vi jobber aktivt med relasjonsbygging og ønsker å skape en trygg og forutsigbar hverdag der barna får utvikle seg i sitt eget tempo.
Rutiner er en stor del av hverdagen på småbarnsavdelingen. Faste rutiner skaper trygghet og gjenkjennelse, og hjelper barna til å forstå hva som skal skje. Når barna opplever forutsigbarhet, blir de tryggere på seg selv og omgivelsene sine. Dette gir et godt grunnlag for lek, utforsking og læring.
I år skal vi arbeide med temaet Jorden. De yngste barna lærer gjennom sansene, kroppen og nære opplevelser. Derfor ønsker vi å gi dem tid til å utforske naturen på en enkel og konkret måte. Vi skal bli kjent med blant annet blader, kongler, steiner, pinner, blomster, fjær, vann, snø og is – og undre oss over det vi finner sammen. Vi ønsker at barna skal oppleve naturen som noe spennende, trygt og morsomt.
En gang i uken samles vi til en temastund. Her møter barna en fast oppdagervenn som har med seg noe den har funnet ute i naturen. Sammen utforsker vi det oppdagervennen har med seg gjennom samtaler, konkreter, bilder, enkle bøker og sanger. De faste samlingsstundene skaper gjenkjennelse og trygghet, samtidig som de vekker nysgjerrighet og gir barna felles opplevelser.
Vi legger stor vekt på gjentakelser. Når barna møter de samme sangene, konkretene og aktivitetene flere ganger, får de mulighet til å kjenne igjen, delta mer aktivt og oppleve mestring. Gjennom enkle samtaler setter vi ord på det vi ser, kjenner og opplever, og på den måten støtter vi barnas språkutvikling på en naturlig måte.
Rødkløver har fast turdag én gang i uken, men vi benytter oss også av spontane turer når muligheten byr seg. Turene gir barna mulighet til å oppleve naturen med hele kroppen. Vi kan kjenne på vinden, høre fuglene, se på bladene som faller, hoppe i vanndammer eller kjenne på snø og is. Gjennom slike opplevelser får barna bruke sansene sine aktivt og erfare naturen slik den er.
Gjennom hele året ønsker vi å følge barnas nysgjerrighet. Noen ganger stopper vi opp fordi vi finner en spennende stein, ser en marihøne eller oppdager et blad med en fin farge. Vi voksne er til stede, undrer oss sammen med barna og setter ord på det vi opplever. Vi ønsker ikke først og fremst at barna skal lære mange fakta om naturen, men at de skal oppleve glede ved å utforske, stille spørsmål og være nysgjerrige på verden rundt seg.
På Rødkløver ønsker vi å skape et miljø der barna får utforske i sitt eget tempo, oppleve mestring og møte voksne som tar nysgjerrigheten deres på alvor. Vi tror at små oppdagelser kan gi store opplevelser, og håper å legge grunnlaget for naturglede som barna kan ta med seg videre.

[bookmark: _Toc240888992]Temaarbeid på Smørblomst
I år har Minken barnehage valgt Jorden vår som felles utgangspunkt for vårt pedagogiske arbeid. Temaet gir oss mulighet til å utforske naturen, kretsløp, bærekraft og sammenhengen mellom mennesker og miljø. 
På avdeling Smørblomst vil vi fordype oss i ett av jordens grunnleggende elementer: Vann. Vann er en naturlig del av barnas hverdag, og samtidig et fenomen som skaper undring, glede og utforskning. Gjennom året vil vi bruke vann som en rød tråd i lek, aktiviteter, samtaler og dokumentasjon.
Hvorfor vann?
Vann er et element som inviterer til sanser, kroppslig lek og tidlig naturfaglig forståelse. For de yngste barna er vann konkret, tilgjengelig og spennende. Det kan være kaldt eller varmt, flytende eller fast, stille eller i bevegelse. Når barna får utforske vann, får de erfaringer som styrker både språk, motorikk, relasjoner og undrings-kompetanse.
Smørblomst har satt opp følgende delmål for prosjektet:
· Barna skal få utforske vann som naturfenomen gjennom lek, sanseopplevelser og observasjon. Sansene er fint å jobbe med i denne aldersgruppen, fordi barna lærer aller mest gjennom kroppen og sanseopplevelser.
· Barna skal utvikle språk knyttet til sanseinntrykk, handlinger og naturfaglige begreper.
· Barna skal erfare tidlig naturfag ved å undersøke hvordan vann endrer form og oppfører seg i ulike situasjoner.
· Barna skal oppleve fellesskap og glede gjennom felles vannaktiviteter inne og ute.
· Barna skal få en begynnende forståelse for bærekraft og naturens kretsløp, og hvordan vann henger sammen med jorden og livet rundt oss.
Slik jobber vi med vann gjennom året
Vi vil bruke vann på mange måter, både planlagt og spontant. Noen av aktivitetene barna vil møte er:
· Vannstasjoner med baljer, kopper, svamper og trakt – fylle, tømme, helle og plask.
· Vann og naturmaterialer – undersøke hva som flyter og synker, og hvordan vann påvirker ulike materialer.
· Regnværslek – samle vann, hoppe i pytter, se på dråper og lytte til lyder.
· Is og frost – fryse små objekter, se på smelting og endringer.
· Vannmaling – male med vann på vegg, asfalt eller papir.
· Vann og lyd – utforske plask, drypp og helle som lydfenomener.
· Fargeblanding – se hvordan farger blander seg i vann.
Dokumentasjon og foreldresamarbeid
Vi vil dokumentere barnas prosesser gjennom bilder, korte tekster og små observasjoner. Foreldre får innblikk i hva barna opplever, hvilke begreper de møter, og hvordan vannlek støtter utviklingen deres. Vi vil også samarbeide med dere foreldre om praktiske behov som regntøy, skift og klær som tåler vannlek.

[bookmark: _Toc240888993]Temaarbeid på Blåklokken
I barnehageåret 2026–2027 skal jordkloden være hovedtema på avdelingen. Målet med temaarbeidet er å ta utgangspunkt i barnas egne tanker, erfaringer, kunnskaper og spørsmål om jordkloden. Vi ønsker å være nysgjerrige sammen med barna og la deres undring og interesser være med på å forme veien videre i prosjektet.
Vi vil blant annet undersøke:
· Hva vet barna allerede om jordkloden?
· Hva tenker og tror de om verden vi lever i?
· Hva er de nysgjerrige på?
· Hva ønsker de å lære og vite mer om?
Gjennom samtaler, observasjoner og felles undring vil vi lytte til barnas initiativ og gi dem mulighet til å påvirke innholdet og retningen i temaarbeidet. På denne måten ønsker vi å ivareta barnas medbestemmelse og medvirkning gjennom hele prosjektperioden.
Arbeidet med temaet vil skje på ulike måter og være en naturlig del av barnehagehverdagen. Vi vil blant annet bruke:
· lek og rollelek
· samlingsstunder
· samtaler og filosofiske undringer
· litteratur og fortellinger
· sang og musikk
· forming og kreative aktiviteter
· konstruksjon og eksperimentering
· utelek og naturopplevelser
· digitale verktøy der det er hensiktsmessig
Gjennom året ønsker vi å skape et inkluderende og inspirerende læringsmiljø hvor det er rom for å stille spørsmål, undre seg, utforske og finne svar sammen. Temaet jordkloden kan føre oss inn på mange ulike områder, for eksempel natur, dyr, mennesker, ulike land og kulturer, verdensrommet, miljø og bærekraft.
Hvilke områder vi skal fordype oss i, vil i stor grad utvikles i samspill med barnas interesser og initiativ. Vi ser på temaarbeidet som en prosess der veien blir til mens vi går. Personalet skal være lydhøre, tilstedeværende og nysgjerrige sammen med barna, og støtte dem i deres utforsking og læring. Gjennom temaarbeidet ønsker vi at barna skal oppleve glede, fellesskap, mestring og medvirkning, samtidig som de får utvikle nysgjerrighet og kunnskap om verden og jordkloden vi alle er en del av.

Lek og utvikling
På Blåklokken har leken også en sentral plass i hverdagen. Leken har en egenverdi og er samtidig en viktig arena for læring, utvikling, danning, språk og sosialt fellesskap. Gjennom lek får barna utforske, være kreative, bruke kroppen, utvikle relasjoner og oppleve mestring. 
Vi deler barna inn i mindre grupper når vi arbeider med tema, går på tur og gjennomfører ulike aktiviteter. Vi bruker aktivitetskort som gir barna mulighet til å medvirke og blant annet velge mellom ulike leke aktiviteter, som rollelek, bil-lek, konstruksjons/bygge-lek og modellkitt etc. Små grupper gir gode muligheter for samspill, konsentrasjon, språk og deltakelse, og gjør det lettere for hvert enkelt barn å bli sett og hørt. Gjennom leken utvikler barna blant annet motoriske, språklige og kognitive, sosiale, emosjonelle og kreative ferdigheter. De øver på å samarbeide, kommunisere, vente på tur, ta hensyn til hverandre og løse konflikter. Uteleken gir i tillegg gode muligheter for fysisk aktivitet, utforsking og mestring gjennom varierte bevegelses- og naturopplevelser. De voksne er nærværende og tilgjengelige i barnas lek.
Vi observerer og følger barnas initiativ, gir støtte og veiledning der det er behov, og tilrettelegger lekemiljøet og aktivitetene ut fra barnas interesser, forutsetninger og behov. På denne måten legger vi til rette for at alle barn skal kunne delta, oppleve tilhørighet og utvikle seg gjennom lek og fellesskap.

[bookmark: _Toc240888994]Tidlig innsats i barnehagen

Tidlig innsats i barnehagen handler om å hjelpe et barn så tidlig som mulig og inkludere barnet i et meningsfullt fellesskap. Det er viktig å fange opp de barna som trenger ekstra hjelp så tidlig som mulig. Mange opplever likevel at det går for lang tid før de får hjelp. Med tidlig innsats kan vi forebygge skjevutvikling, sosiale vansker og lærevansker. 
Dersom du har mistanke om at ditt barn har behov for ytterligere oppfølging enn det det får i det ordinære barnehagetilbudet, må du ta kontakt med pedagogisk leder for samtale. 
Barnehager kan søke om lavterskeltilbud som innebærer at de får rask og relevant hjelp fra PPS (Pedagogisk psykologisk senter) om spørsmål som gjelder barns utvikling. Målet er å øke kompetansen til de ansatte gjennom veiledning på systemnivå om grupper av barn eller enkeltbarn. 
[bookmark: _Toc240888995]Inkluderende praksis

I Rammeplanen for barnehager står det: Barnehagen skal bidra til at alle barn føler seg sett og anerkjent for den de er, og synliggjøre den enkeltes plass og verdi i fellesskapet. 
Med inkluderende praksis i barnehagen mener vi å tilpasse miljøet til alle barn som går i barnehagen, og gi alle en reell mulighet til å delta i det sosiale fellesskapet. 

Inkludering er å legge til rette for:
· Fysisk tilgang til barnegruppens fellesskap
· Mulighet til å bidra inn i fellesskapet
· Mulighet til å si sin mening om egen hverdag
· Deltakelse i læringsaktiviteter
· Deltakelse i det sosiale fellesskapet
· Sosialt utbytte for alle

I Minken jobber vi for et inkluderende fellesskap ved å være observante voksne, som ser og følger opp alle enkeltbarn i barnehagen. Vi skal også være lydhøre for alle barns interesser og meninger, og gjennom barnesamtaler gir vi barna medvirkning i sin egen hverdag. Vi er opptatt av at ingen barn skal holdes utenfor, men at alle skal føle seg som en del av fellesskapet i barnehagen. 
Vi har utarbeidet en handlingsplan for et trygt og godt psykososialt barnehagemiljø, som vi aktivt bruker ved mistanke om at noen barn har det trygt og godt i barnehagen. Denne planen ligger som vedlegg til langtidsplanen.

                  
[bookmark: _Toc240888996]Utenforskap

Utenforskap, å føle seg eller være utenfor, handler om å ikke føle tilknytning til resten av samfunnet.
Det kan være flere forskjellige årsaker til at noen faller utenfor resten av samfunnet. For noen handler dette om manglende deltakelse i utdanning eller arbeid. Andre kan falle utenfor på grunn av språklige utfordringer eller annerledes kultur enn majoriteten. Sykdom og funksjonshemming kan også være årsaker til utenforskap. 

Noen barn kan føle på utenforskap i barnehagen, og det er vår jobb som voksne og sørge for at alle barn føler seg inkludert og som en del av fellesskapet. 
Gjennom daglige observasjoner og gjennom barnesamtaler har vi mulighet til å fange opp om noen barn føler seg utenfor. Ved mistanke om at noen barn føler på utenforskap, skal vi ta i bruk handlingsplanen for et trygt og godt psykososialt barnehagemiljø, og gjennomføre de aktuelle tiltakene og observasjonene for å sikre at ingen barn skal føle seg utenfor. 

Gjennom samlingsstunder og barnesamtaler skal vi gjøre barna oppmerksom på egen atferd, og konsekvensene rundt mobbing og utestenging. Vi skal jobbe aktivt for at alle barn skal lære om inkludering og at alle barn og voksne sammen skal skape et trygt og godt barnehagemiljø.
Vi skal gi barna trygghet til å tørre å fortelle oss om vanskelige ting, vi skal være lydhøre og ta alle barn på alvor. 

         







[bookmark: _Toc240888997]Vurderingsarbeid 2026/27

Barnehagen skal jevnlig vurdere det pedagogiske arbeidet. Vi skal beskrive, analysere og tolke ut ifra barnehagens egne planer, samt barnehageloven og rammeplanen. 
Vurderingsarbeidet skal bygge på refleksjoner som hele personalgruppen er deltagende i. Felles drøfting gir oss et utgangspunkt for videre planlegging og gjennomføring. Vi lærer av vår egen praksis, og dermed videreutvikler barnehagens virksomhet. Vurdering tar også utgangspunkt i tilbakemeldinger fra foreldre, foreldresamtaler og via barnehagens brukerundersøkelse. 
Vi må ta utgangspunkt i rammeplanens fagområder og stille oss spørsmålene:
Hvordan arbeider vi med å se barnehagens verdigrunnlag, innhold og formål i sammenheng med rammeplanen og fagområdene?
Hvordan tilrettelegger vi for undring utforsking og skapende aktivitet i vårt arbeid?


Hovedmål: 	 Alle barn skal få kunnskap om jordkloden

Delmål:      	Barna skal få utforske naturen
		Barna skal få medvirke til egen læring


For å nå disse målene skal vi: 
· Tilrettelegge slik at barna kan få utforske og undre seg over de ulike elementene. 
· Skape et inkluderende og inspirerende læringsmiljø ved å trekke barna inn i planlegging gjennom reflekterende samtaler og deltakelse.














                     
[bookmark: _Toc240888998]Årshjul:

August.  
August måned er tilvenningsmåned og vi blir kjent med nye og gamle, små og store.

September. 
7. september - Planleggingsdag. Barnehagen er stengt for barna.

15. september – Barnehagens bursdag. Vi inviterer barn og voksne på lapskaus og bli kjent samling, kl 15.00 – 16.00. Denne festen har vi ute. 

Uke 38. Brannvernuke

23. september - Foreldremøte kl 19.00

Oktober. 
21. oktober - Dugnad. Vi inviterer foreldrene til dugnad i barnehagen fra kl 17.00 – 20.00
23. oktober – Vi feirer FN dagen

November.
6. November - Planleggingsdag. Barnehagen er stengt for barna.
Uke 48 – Oppstart av juleaktiviteter

Desember.
Uke 49. Juleverksteds-uke
3. Desember – Julelunsj for barna 
11. Desember - Lucia kl 08.00
16. Desember – Nissefest
24. Desember - julaften.  Barnehagen er stengt
25. Desember – 1. juledag. Barnehagen er stengt
26. Desember - 2. juledag. Barnehagen er stengt
31. Desember - Nyttårsaften. Barnehagen er stengt.

Januar.
1. januar – 1. nyttårsdag. Barnehagen er stengt.
29. Januar - Planleggingsdag. Barnehagen er stengt.




Februar.
5. Februar –og karneval / pysjamasparty
 8. februar – markere Samenes nasjonaldag

Mars.
 5. Mars Planleggingsdag. Barnehagen er stengt for barna.
25. Mars– Skjærtorsdag. Barnehagen er stengt
26. Mars– Langfredag. Barnehagen er stengt
29. Mars – 2. påskedag. Barnehagen er stengt

April.
28. April – Dugnad. Vi inviterer foreldrene til dugnad i barnehagen fra kl 17.00 – 20.00

Mai.
6. Mai - Kristi-Himmelfarts-dag. Barnehagen er stengt
7. Mai - Planleggingsdag. Barnehagen er stengt for barna
17. Mai – 17. Mai og 2. Pinsedag. Barnehagen er stengt


Juni. 
9. Juni - Sommerfest i barnehagen, kl 15.00 – 16.00
 
Juli. 
Barnehagen er sommerstengt uke 28, 29 og 30.

August. 
Tilvenning og oppstart av nytt barnehageår.

